**GUVERNUL ROMÂNIEI**

****

**ORDONANŢĂ DE URGENȚĂ**

**pentru modificarea și completarea unor acte normative în vederea gestionării fondurilor europene nerambursabile destinate dezvoltării regionale**

Având în vedere necesitatea asigurării cadrului instituțional de gestionare a programelor operaționale regionale pentru perioada de programare 2021-2027, precum și asigurarea unei bune gestiuni financiare a fondurilor destinate dezvoltării regionale, cu impact major asupra dezvoltării comunităților locale,

ținând cont de faptul că pentru exercitarea funcțiilor autorităților de management de la nivelul programelor operaționale regionale pentru perioada de programare 2021-2027 este necesar să se completeze cadrul legal necesar exercitării atribuțiilor necesare pentru îndeplinirea calității de autoritate de management în domeniul dezvoltării regionale precum și în domeniul prevenirii, constatării și sancționării neregulilor și care să asigure posibilitatea aplicării legislației,

ținând cont că lipsa asigurării în regim de urgență a cadrului legal și a condițiilor necesare pentru operaționalizarea autorităților de management la nivel regional va conduce la demararea cu întârziere a implementării programelor operaționale regionale, având drept consecință un risc crescut de dezangajare a fondurilor externe nerambursabile în perioada 2021-2027,

având în vedere că, în lipsa reglementării cadrului general aplicabil exercițiului 2021-2027, nu pot fi implementate proiectele finanțate din Fondul european de dezvoltare regională, de către agențiile pentru dezvoltare regională, acest fapt vizând interesul general public și constituind situație de urgență și extraordinară a căror reglementare nu poate fi amânată,

întrucât aceste elemente vizează un interes public și strategic al României pentru gestionarea fondurilor europene și constituie o situație extraordinară, a cărei reglementare nu poate fi amânată și care impune adoptarea de măsuri imediate prin ordonanță de urgență,

În temeiul art. 115 alin. (4) din Constituţia României, republicată,

Guvernul României adoptă prezenta ordonanţă de urgenţă.

**Art. I.** Ordonanța de urgență a Guvernului nr.57/2019 privind Codul administrativ, publicată în Monitorul Oficial al României, Partea I, nr. 555 din 5 iulie 2019, cu modificările și completările ulterioare, se completează după cum urmează:

1. **La alineatul (3) de la articolul 370, după litera g) se introduce o nouă literă, lit.g1), cu următorul cuprins:**

,,g1) activități de gestionare a fondurilor europene nerambursabile în domeniul dezvoltării regionale, aferente perioadei de programare 2021-2027, desfășurate de Agențiile pentru Dezvoltare Regională;”

1. La articolul 370, alineatul (4) se modifică și va avea următorul cuprins:

,,(4) Stabilirea posturilor în regim de funcție publică este obligatorie, în măsura în care sunt îndeplinite activitățile prevăzute la alin. (1)-(3), cu excepția posturilor aferente personalului din categoriile prevăzute la art. 382 lit. c), h) și i), a posturilor din cadrul autorităților autonome, pentru care categoriile de personal sunt stabilite prin legislația specială, precum și a posturilor aferente gestionării fondurilor europene nerambursabile din cadrul Agențiilor pentru Dezvoltare Regională.”

**Art. II** Ordonanța de urgență a Guvernului nr.122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România, publicată în Monitorul Oficial al României, Partea I, nr. 686 din 31 iulie 2020, aprobată prin Legea nr. 277/2021, se modifică și se completează după cum urmează:

1. **La articolul 3, după alineatul (3) se introduce un nou alineat, alin. (4), cu următorul cuprins:**

,,(4) În exercitarea rolului de autorități de management pentru Programele Operaționale Regionale pentru perioada de programare 2021-2027, în scopul îndeplinirii funcțiilor de prevăzute la art.72-75 din Regulamentul (UE) 2021/1060 al Parlamentului European și al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize, Agențiile pentru Dezvoltare Regională îndeplinesc următoarele atribuții:

a) emit acte administrative cu caracter individual în domeniul gestionării fondurilor europene nerambursabile destinate dezvoltării regionale;

b) exercită atribuții de verificare și control, în aplicarea prevederilor art. 74 alin. (1), lit. a) din Regulamentul (UE) 2021/1060 al Parlamentului European și al Consiliului din 24 iunie 2021;

c) constată abaterile de la legislația aplicabilă proiectelor cu finanțare din programul operațional gestionat;

d) emit titluri de creanță în conformitate cu legislația aplicabilă domeniului prevenirii, constatării și sancționării neregulilor;

e) au calitatea de furnizor de ajutor de stat;

f) iau măsuri pentru recuperarea creanțelor stabilite în aplicarea legislației aplicabile în domeniul prevenirii, constatării și sancționării neregulilor;

g) aprobă procedurile operaționale necesare pentru funcționarea sistemelor de management și control ale programelor operaționale regionale;

h) încheie acorduri/protocoale de colaborare pentru a asigura buna gestionare a fondurilor europene nerambursabile;

i) aprobă ghidurile solicitantului pentru lansarea apelurilor de proiecte;

j) îndeplinesc orice alte atribuții și responsabilități care decurg din exercitarea funcțiilor de autoritate de management.

1. **La articolul 8, alineatul (4) se modifică și va avea următorul cuprins:**

,, (4) Pentru sumele primite din fondurile aferente asistenței tehnice, agențiile pentru dezvoltare regională, în calitate de autorități de management pentru programele operaționale regionale, întocmesc raportări contabile în condițiile stabilite prin ordin al ministrului finanțelor.”

**Prim ministru**

**Nicolae-ionel ciucă**